- LOK
- ←
- 1
- →

Min8adjimo8ini kagi ojibiag kitcit8a
Lok
Enadjimomagag oo mazinaigan
Mi oo8eni nitam eko nijinigin ojibiiganan Lok (Luc) kagi ijinijaama8agobanen pejig naben Teopil (Théophile) ka ijinikazondjin. Ka8in nogom kikenimagani8isi a8enen aa maia Teopil. Kodagini dac ojibiigani kagi ojitodj Lok, mi ii8e “Jesos Odanodaganan Odijitcige8ini8an” ka ijinikadenig.
Mackiki8inni8iban Lok, acitc Kanek (Grec) ijigij8egoban. Ka8in Coda8inni8isiban, anic dac ogi ani teb8eta8agoban Jesosan. Ogi 8idji pabamadizimabanin Ponan apitc ka paba tibadjimota8andjin min8adjimo8ini ega ka Coda8inni8indjin.
Ka8in 8in Lok ododji nagicka8asi8an Jesosan. Ogi kitci k8ag8edjiman dac kegoni ini8eni8an kagi 8abamandjin acitc kagi noda8andjin, 8e8enda kidji gi odji kikendag adi kagi iji kikinoamagendjin acitc adi kagi inadizindjin Jesosan.
Ooma omazinaiganikag, Lok okitci 8i tibadjimota8abanin min8adjimo8ini a8acamej ini8e ega ka Coda8inni8indjin, ega Israel akikag ka tajikendjin, Kanek dac ka ijigij8endjin. O8a8idama8abanin adi 8a ikidomaganigin ini Coda8inni anim8e8inan ka sanaganigin kidji nisidotcigadenigin, acitc o8a8idama8abanin adi eji pimadizindjin Coda8innin. Midac iidi kakinagotc ka taci8adj ega ka Coda8inni8i8adj mizi8ekamig ogagi nisidotana8a mi ini Jesosan ka ag8acigendjin.
Lok ki 8abadai8e omazinaiganikag mi ini Jesosan Coda8innig ka pia8adjin, kagi ikidogobanen Kije Manido kidji pidjinija8adjin kidji pi nda ag8acimigo8adjin. Acitc ki 8abadai8e adi Jesos epitci sagiadjin a8iagon ka manenimagani8indjin, acitc adi epitci apitenimapanin ik8e8an, acitc adi kagi iji 8idoka8adjin ka tabasendagozindjin, ka kidimagizindjin, ka patadindjin, acitc ka akozindjin. Mojag Lok ogi mikodan aiamie8ini acitc adi Kije Manido eji kasiamagedj patado8inan. Acitc ogi mikoman Mino Manidon acitc ki 8abadai8e adi Jesosan epitci mockineckagondjin ini Mino Manidon. Ki 8idamage adi Kije Manidon Kidadaminan eji minadjin Mino Manidon ini8eni8an ka k8ag8edjimigodjin. Midac 8edji ki aiamo8adj macka8izi8ini acitc mina8azi8ini igi8e ka teb8etamo8adj kidji gi paba tibadjimo8adj min8adjimo8ini.

1
1 Kin Teopil (Théophile) ka kitci apitendagozian kidojibiamon. Mane a8iagog ogi k8ag8e ojibiana8a adi ka pi iji8ebiziag nina8itinakag. 2 Ogi ojibiana8a ka pi iji kikinoamago8adjin ini8e ka pi 8abadamindjin ockadok kagi iji8ebanig, kagi anonagani8indjin kidji tibadjimondjin Kije Manidon omin8adjimo8ini. 3 Nogom dac 8e8enda nigi nanada8i kikendan kakina adi ka pi iji8ebag. Nigi inendan dac kada min8acinoban oo8e kidji ojibiamonan, 4 kidji gi ketcinamendaman kekin e teb8emagag ii kagi pi kikinoamago8an.
Pejig ajeni tibadjimo
kidji nta8igindjin Cabadisan (Jean-Baptiste)
5 Meg8adj Herod e ogima8igobanen Coda (Judée) akikag, tegoban iima pejig Coda8inni aiamie ogima Zakani (Zacharie) e ijinikazogobanen, mi aa8e pejig igi8eni8ag Abiabanikag ka iji tibendagozi8adj, 8eckadj kagi aiamie ogima8igobanen. Sabet (Élisabeth) dac ijinikazonigoban Zakani okokomiman. Kitci aiamie ogima Eraniban (Aaron) iji odaiagiziban ke8in Sabet. 6 Eji niji8adj ok8aiak8abamigo8agoban Kije Manidon. Kitci 8e8enda onadotana8a8abanin kakina ka Tibendjigendjin odinakonige8inan acitc kakina adi kagi iji 8idamagendjin Kije Manidon kidji todjigadenig. 7 Anic dac ka8in odabinodjijimisibanig, Sabet mega ki ijigigoban ega kidji aia8adjin abinodjijan, acitc aja kitci anicinabe8ibanig Sabet acitc Zakani.
8 Nigodin Zakani otaji anokita8abanin Kije Manidon e aiamie ogima8idj. 8intami8a mega ijinag8aniban kidji aiamie8adj, igi8eni8ag Abiabanikag ka iji tibendagozi8adj, 8eckadj kagi aiamie ogima8igobanen. 9 Aiamie ogimag 8ikobidjigadenibanin ako o8izoni8an pejig e taci8adj kidji pidigedj ka Tibendjigedj okitci aiamiemigi8amikag acitc ka minomatenig aiamie pig8ini kidji iji ick8azag. Ii dac apitc, Zakani ki onabamagani8igoban. 10 Meg8adj dac e ick8azamogobanen ka minomatenig aiamie pig8ini, kakina a8iagog kagi ma8adjiidi8apan ag8adjik aiamiebanig.
11 Zakani dac ogi 8abaman ka Tibendjigendjin pejig odajenimini, e tajigaba8indjin okitcinikikag ineke kitcit8a 8isini8aganikag taji ka iji ick8azigadenig ka minomatenig aiamie pig8ini. 12 Apitc dac Zakani ka 8abamadjin, ki kitci kock8endam acitc ki kitci segizigoban. 13 Ini dac ajenin ogi 8idamagon: “Zakani, ka8in segiziken. Kije Manido mega ogi nodan kidaiamie8ini. Sabet kikokomim oga nta8igian kig8izisan. John kiga ijinikana. 14 Maiagotc kiga kitci sogi min8endan, acitc mane a8iagog kada modjigendamog apitc nta8igindjin. 15 Aa8e mega kig8izis oga kitci inenimigon ka Tibendjigendjin. Panima ega 8ikad kidji minik8edj cominaboni kek8an ka macka8agaminig. Mizi8ena oga pidigeckagon Mino Manidon teci8ag ki ick8a nta8igidj. 16 Oga 8idjian mane Israel a8iagon kidji gi koki teb8eta8andjin ka Tibendjigendjin Okije Manidomi8an. 17 8in nitam kada pi tibadjimo, ab8amaci tag8icinindjin ka Tibendjigendjin. Tabickotc 8eckadj niganadjimo8inni Eli kagi kitci macka8izidj e 8idjiigodjin Mino Manidon, mi pejig8an ke ijinagozidj kig8izis. Oga 8idjian naben kidji koki sagiandjin odabinodjijimini, acitc oga 8idjian ini8e ega ka ndota8andjin Kije Manidon kidji gi kagita8endamindjin, midac kidji k8aiak8adizindjin. Mi ke todag kig8izis, a8iagog kidji gi ick8ata8adj apitc pi tag8icinindjin ka Tibendjigendjin,” ki ikido8an ini ajenin.
18 Zakani dac ogi inan ajenin: “Adi ke odji kikendaman ii8e teb8e kidji iji8ebag? Nin nikitci comisi8inan, acitc nikokomim ke8in aja kitci kokomi8i.”
19 Ajeni ogi nak8e8ajian: “Nin Gabriel, kabe nidanokita8a Kije Manido. Nigi pidjinijaog kidji aiamiinan acitc kidji pidamonan oo8e min8adjimo8in. 20 Ndotan! Teb8e kada odjitcise kagi ininan kidji iji8ebag. Anic dac ka8in kidodji teb8etasinan nidikido8inan. Mi ke odji ega nta8ean, acitc ka8in kiga kackitosin kidji anim8ean pinici ini8e kegonan kidji iji8ebagin,” ki ikido.
21 Meg8adj dac ii apitc, kakina a8iagog ag8adjik ka te8apan otaji pia8abanin Zakanin. Ki kitci mamakadendamobanig kitci kin8ej e tanedindjin pidigamig. 22 Apitc ka sagaag, ka8in ododji kackitosinagoban kidji anim8edj. Ogi nisidotana8a dac egi ijinamindjin Zakanin pidigamig kitci aiamiemigi8amikag. Motci mamadjinikebaniobanin acitc ka8in nta8esibanin.
23 Apitc Zakani ka ick8atadj egi mikimodj aiamiemigi8amikag, ki ki8e. 24 Kegapitc okokomiman Sabetan ki kigicka8asonigoban. Nanokizis inigik ka8in odji sagaasi omigi8ami8akag aa8e Sabet. 25 Ki ikido: “Ka Tibendjigedj nigi kitci kidimagenimig. Ka8in 8ikad mina8adj a8iagog kegoni nigagi odji igosig ega egi pi odabinodjijimi8ag.”
Pejig ajeni pi tibadjimo kidji nta8igindjin Jesosan
26 Apitc nigod8asokizis inigik Sabet e ani kigicka8adjin ini abinodjijan, Kije Manido ogi ijinija8an odajeniman, Gabriel ka ijinikazondjin, pejig odenakag Nazaret ka ijinikadenig Galilee akikag. 27 Ogi ijinija8an pejig ockinigik8ekag, Mani ka ijinikazondjin. Aja Mani ki inaco8anagani8igoban kidji 8idigemadjin pejig naben, Josep ka ijinikazonigobanen, ogima Davidiban odanike ojisan. 28 Midac aa ajeni ki pidige adi eji tenipanin Manin acitc ogi inan: “Kidanamikon! Ka Tibendjigedj kigi kitci ca8enimig acitc ki8idjiog!”
29 Mani ki kitci kock8endam e nodag ii, acitc ki mamidonendam adi 8a ikidomaganig ajeni odanamikage8in. 30 Ini dac ajenin ogi igon: “Mani, ka8in segiziken. Teb8e Kije Manido kica8enimig. 31 Abinodjij kiga kigicka8a. Kiga og8izisinan, acitc dac Jesos kiga ijinikana. 32 Kada kitci apitendagozi acitc Kije Manido ma8adji ka icpendagozidj Og8izisan kada ijinikanagani8i. Kije Manido ka Tibendjigedj oga minan kidji ogima8indjin tabickotc Davidiban, 8eckadj okitci anicinabembanin. 33 Kagige kada ogima8i Israel a8iagokag. Ka8in dac 8ikad kada poni ogima8isi,” ki ikido ajeni.
34 Mani dac ogi inan ajenin: “Ka8in maci ni8idji tajikemasi nabe, adi dac kegi odji iji8ebizian iidi?”
35 Ajenin dac ogi nak8e8ajiigon: “Mino Manido kiga pidigeckag, acitc ma8adji ka icpendagozidj Kije Manido kiga minig omacka8izi8in. Mi ke odji kitcit8a8izidj aa abinodjij ke nta8igidj, acitc Kije Manido Og8izisan ke odji ijinikanagani8idj. 36 Ndotan! Kitcina8emagan Sabet ke8in kigicka8aso, ockina8esan opian. Aja kitci kokomi8i. Ikidonani8anoban ega 8ikad kidji odabinodjijimidj. Misa8adj dac, nogom aja nigod8asokizis8ezi8an e kigicka8adjin. 37 Ka8in mega kegoni op8ana8itosin Kije Manido.”
38 Misa Mani ki ikido: “Ka Tibendjigedj nidanokita8a. 8egona todaojidj Kije Manido ii ka ikido8an.”
Midac ka iji naganigodjin ajenin.
Mani onadaodeoman Sabetan
39 Ka8in kin8ej ka ick8a 8abamadjin ajenin, Mani ki madja, kitci kijika e ijadj pejig odenakag, ka iji pik8adina8anig Coda (Judée) akikag. 40 Zakani omigi8amikag ki iji tag8icin, Sabet ocomisimikag. Ki pidige, acitc ogi anamika8an Sabetan. 41 Apitc Sabet e nodag e anamikagodjin Manin, ki odji mamadji8an ka kigicka8adjin otcidjiciman. Sabet dac ogi pidigeckagon Mino Manidon. 42 Ogi inan dac Manin, e kitci kiji8edj: “Kakina e taci8adj ik8e8ag kin a8acamej Kije Manido kica8enimig, acitc oca8eniman ini abinodjijan ka kigickaomadjin. 43 Ka Tibenimijidj odjodjoman nipi odisig. Nikitci mina8azinan dac! 44 Apitc ka nodaman e anamikaojian, abinodjij ka kigicka8ag ki odji mamadji epitci mina8azidj. 45 Kica8endagozinan! Kigi teb8etan ka ikidopan Kije Manido kidji iji8ebanig.”
Mani onigamo8in
46 Mani dac ki ikido:
“Nidjitcagoc odicpeniman ka Tibendjigendjin,
47 acitc Kije Manido ka Ag8acimijidj niminig
kidji kitci modjigendaman.
48 Nigi mik8enimig mega,
nin odanodaganik8eman ka tabasendizondjin.
Apanigotc dac kakina a8iagog ke ani aianike nta8igi8adj
kada ikido8ag egi kitci ca8enimijindjin Kije Manidon.
49 Kije Manido mega, 8in ma8adji ka macka8izidj,
ka kitci mamakadendag8anigin kegonan
ogi todanan nin odji.
Kitcit8a8endag8ani o8izon.
50 Apanigotc okije8anan kakina a8iagon ka manadjiigodjin.
51 Odojitonan ka kitci mamakadendag8anigin kegonan
kidji 8abadai8edj omacka8izi8in.
Odobenija8an a8iagon ka kitci kitenimondjin.
52 Ota8ebicka8an kitci ogiman
acitc odapitendagozian ini8e ka kidimagizindjin.
53 Kitci mane mino kegonan ominan a8iagon ka ka8askadendjin,
acitc otoja8an ka kitci oconiamindjin
ega kegonan kidji aiamindjin.
54-55 O8idoka8an Israel a8iagon, ka anokitagodjin.
Ka8in odji 8anikesi apanigotc kidji mino toda8adjin
Abanaaman (Abraham) acitc kakina odanike ojisini,
mi mega ka inagobanen 8eckadj kikitci anicinabeminabanin.”
Mi ka ikidodj Mani.
56 8aiej nisokizis Mani ogi 8idji tajikeman Sabetan. Kegapitc dac ki koki ki8e.
Ka nta8igidj Cabadis (Jean-Baptiste)
57 Aja ijiseniban kidji nta8igindjin Sabet odabinodjijiman, ki og8izisi dac. 58 A8iagog pecodj ka tajike8adj Sabetikag acitc otcina8emaganan ki nodage8an ka Tibendjigendjin egi kitci mino todagodjin, kakina dac ogi 8idji modjigendamoma8an.
59 Apitc ini abinodjijesan ka pejigota8ate8ezindjin, kakina mina8adj ki tag8icinog kidji pak8ej8agani8indjin. Onada8enima8abanin odadaman o8izoni “Zakani” kidji ijinikazondjin ini abinodjijan. 60 “Ka8in” dac ki ikido8an odjodjoman. “ ‘John’ kada ijinikazo.”
61 Ki inagani8i dac: “Ka8in a8iag iidi ijinikazosi kitcina8emaganikag.”
62 Ogi k8ag8edjima8abanin dac ka iji odadamindjin e mamadjinik8ebanio8adj, kidji kikendamo8adj adi 8a ijinikanadjin odabinodjijiman. 63 Zakani dac ki k8ag8ed8e kegoni kidji iji ojibiigedj acitc mi oo8e ka ojibiag: “ ‘John’ ijinikazo.” Midac kakina a8iagog ki kitci mamakadendamog. 64 Teci8ag dac Zakani ogi kackiton kidji koki anim8edj, acitc teci8ag ogi icpeniman Kije Manidon. 65 Kakina dac a8iagog pecodj ka tajike8adj ki kitci segizi8ag, acitc mizi8e ka iji pik8adina8anig Coda (Judée) akikag ki nodagani8ani adi ka pi iji8ebag. 66 Kakina a8iagog ka nodage8adj e ikidonani8anig ki mamidonendamog, acitc ki k8ag8ed8e8ag: “Adi ke ani iji8ebizidj aa abinodjij?” Ki paietenag8ani mega ka Tibendjigendjin omacka8izi8ini e 8idjiogodj aa8e abinodjij.
Zakani ka niganadjimodj
67 Zakani, aa abinodjij odadaman, Mino Manidon ogi pidigeckagon acitc ki niganadjimo oo8e:
68 “Icpenimik ka Tibendjigedj,
mi aa Israel a8iagog Okije Manidomi8an.
Ogi pi ag8aciman mega odanicinabeman.
69 Kigi pidjinijaamagonan a8ian e kitci macka8izindjin
kidji ag8aciminak.
8in odanodaganan kitci ogiman David, odaiagizi aa a8iag.
70 Aja 8eckadj oo8e kagi pi tibadjimogobanen Kije Manido,
e abadjiadjin okitcit8a niganadjimo8inniman.
71 Teb8e Kije Manido ki ikido kidji nagadjiigo8ak,
ega kidji gi madji todago8ak igi8e ka 8i miganigo8ak
acitc igi8e ka kitci madjenimigo8ak.
72 Ki ikido kidji kidimagenimadjin
8eckadj kikitci anicinabeminabanin,
acitc kidji mik8endag okitcit8a nakomo8in.
73 Kije Manido teb8e ogi inan Abanaaman (Abraham),
8eckadj kikitci anicinabeminaban,
74 kidji 8idjiinak, ega kidji madji todago8ak
igi8e ka madjenimigo8ak,
midac kidji gi anokita8aiak ega kidji tajinijiak,
75 midac kidji paiekideeiak acitc kidji k8aiakoziak
inigik ke pimadiziak e anokita8aiak.
76 Kin dac, nidabinodjijim,
‘Kije Manido ma8adji ka icpendagozidj oniganadjimo8inniman’
kiga ijinikanigo.
Ab8amaci pi tag8icig ka Tibendjigedj,
kin nitam kiga tibadjimonan,
kidji 8idama8ad8a a8iagog kidji eco8i8adj
kidji tag8icinindjin ka Tibendjigendjin,
77 acitc kidji 8idama8ad8a ka Tibendjigedj odanicinabeman
kidji pi ag8acimadjin e kasiama8adjin opatado8ini8an.
78 Kikije Manidominan mega kitci minodee acitc kitci kije8adizi.
Kina8it odji Kije Manido 8edji ki pidjinijaag 8asea8ini
8ak8ig ka odjimaganig,
tabickotc ako ka mokaag kizis ka ijinag8anig,
79 misa kidji 8aseanig a8iagog ka iji kacki tibikanig ka te8adj,
ka kotamo8adj kidji nibo8adj,
acitc kidji kikinoamaonak adi ke todamak
kidji pimadiziak pekadendamo8inikag.”
Mi ka ikidodj Zakani.
80 Misa ki ani obigi aa abinodjij, acitc mane ogi ani nisidotan kegoni, eckam e ani kitci k8aiak8adizidj. Ki tajike pig8adakamigokag pinici kidji odjitcisenig kidji kikenimagani8ipan Israel a8iagokag.

- LOK
- ←
- 1
- →

© 1998 Canadian Bible Society